Stephanos/LX
In mortem Stephani Nazarians oriental. ling. professoris Mosquensis.

Non aere fulvo, non Pario tibi
Surgit sepulcrum marmore candidum
      Nec usitata quaeris arte
            Nomen ab excidio tueri.
 
Sed scripta, quorum vis animos movet,
Et vita sanctis acta laboribus
      Fecere, ut inter nos morari
            Post obitum videaris idem.
 
Quare ecce ramum Palladium tua
Dextra rigatum nunc tibi deferunt
      Sermonis ornatus novellus
            Et populi viridis propago.
 
Tutus quiescas sub tumulo licet:
Nam quod Prometheus cum face lucida
      Caecis es exortus tenebris,
            Laurea te decorat merentem.
 
Fatis videtur sic placitum, ut boni
Communis in te susciperes onus
      Devotus unus, nec tibi umquam
            Contigit inde frui quiete.
 
Nam qui labori se dedit utili,
Spinas acutas fert pretium sibi.
      At te fatigatum sub auris
            Mollis humi foveat cubile.